เกิดขึ้นทุกปี!
*ในเมื่อวอลุ่มเทรดไม่มา กระแสหลักยังไม่เกิด ข่าวทีเด็ดไม่เห็นมี ทุกอย่างมีแต่คำว่า “ไม่” บวกกับคนห่วงเล่นน้ำสงกรานต์ บรรยากาศการลงทุนถึงออกลูกแทงกั๊กต่อไปอีกหนึ่งวัน หุ้นบลูชิพถึงจมปลักอยู่ที่เดิม บวกกับท่าทีของนักลงทุนสถาบันเล่นสั้นกันเป็นส่วนใหญ่ ส่งผลให้การขึ้นเที่ยวนี้ออกจะเป๋ๆ ไปสักหน่อย แถมทิศทางที่ชัดเจนยังไม่เกิดขึ้นอย่างบูรณาการ มันเหนื่อยใจนะเนี่ย!
12 เม.ย. 2561

เจาะกระดาน : โมนิก้าและทีมงาน
*ในเมื่อวอลุ่มเทรดไม่มา กระแสหลักยังไม่เกิด ข่าวทีเด็ดไม่เห็นมี ทุกอย่างมีแต่คำว่า “ไม่” บวกกับคนห่วงเล่นน้ำสงกรานต์ บรรยากาศการลงทุนถึงออกลูกแทงกั๊กต่อไปอีกหนึ่งวัน หุ้นบลูชิพถึงจมปลักอยู่ที่เดิม บวกกับท่าทีของนักลงทุนสถาบันเล่นสั้นกันเป็นส่วนใหญ่ ส่งผลให้การขึ้นเที่ยวนี้ออกจะเป๋ๆ ไปสักหน่อย แถมทิศทางที่ชัดเจนยังไม่เกิดขึ้นอย่างบูรณาการ มันเหนื่อยใจนะเนี่ย!
*งานนี้ไม่ต้องไปถามใจคนอื่นให้เสียเวลา แค่ถามใจตัวเองว่า คิดอย่างไรกับการเล่นหุ้นในวันนี้ ถ้าคิดว่าใช่..ก็ใส่ไปเลย ถ้าคิดว่าไม่ใช่..ก็ถอย การเล่นเที่ยวนี้ไม่มีอะไรต้องมายด์ คอนเซ็ปต์เดิมๆ ที่เคยใช้ก่อนหน้านี้ เก็บเข้ากรุไปได้เลย เพราะมันไม่มีรูปแบบตายตัว หุ้นหน้าตาแปลกๆ กลายเป็นทีเด็ดที่นักเล่นไขว่คว้า เพราะแค่เห็นการเคาะนำไม้ใหญ่ๆ ก็กรูเข้าใส่ไม่ยั้งแล้วเจ้าค่ะ
*ด้วยเหตุนี้ถึงไม่ต้องถามว่า เกมหุ้นเดินด้วยเรื่องอะไร? เพราะคำตอบที่ทุกคนรู้ดีก็คือ หน้าตักใครเยอะกว่ากัน คนนั้นก็เป็นคนคุมเกมอย่างเบ็ดเสร็จเด็ดขาด “โมนิก้า” ถึงมองการขยับของหุ้นแต่ละตัวมีสไตล์เป็นของตัวเอง และมีเหตุผลที่ซัพพอร์ตแตกต่างกันไปอย่างมีนัยสำคัญ เดี๊ยนถึงอยากให้แฟนคลับ “ข่าวหุ้น” ลองศึกษาข้อมูลในส่วนนี้อีกสักนิดว่า มันช่วยดันหุ้นได้จริงไหมเจ้าค่ะ
*ขนาดหุ้นชั้นนำอย่าง CPF ยังโดนถล่มเทขายอย่างหนักหน่วงต่ออีกหนึ่งวัน จนสุดท้ายลงมาปิดที่ 23.60 บาท ลบไป 0.90 บาท หรือลงไป 3.70% ด้วยมูลค่า 1.62 พันล้านบาท “โมนิก้า” ถือเป็นจังหวะที่น่าคิดสุดๆ เพราะวันนี้จะทำอะไรก็โดนทั้งขึ้นทั้งล่อง ซึ่งเหมือนรายการทุบเอาของที่เคยเกิดขึ้นก่อนหน้านี้ พอเรื่องทุกอย่างเคลียร์จนเป็นที่เข้าใจกับทุกฝ่าย หุ้นก็เด้งกลับขึ้นมายืนที่เดิมไงล่ะคะ
*น่ารักน่าลุ้น “โมนิก้า” ขอแนะนำให้ดู IVL เป็นที่ตั้งก่อนใครเพื่อน หลังหุ้นขึ้นมายืนเหนือเส้นแนวรับ 10 วันที่บริเวณ 60 บาทพอดิบพอดี จึงมีโอกาสเห็นหุ้นตีกลับขึ้นไปยืนแถว 70 บาท หลังกองทุนตัวแสบตั้งรับหุ้นอย่างเหนียวแน่น แม้ในบางจังหวะจะปล่อยให้หุ้นรูดลงมาบ้าง แต่เมื่อดูทรงหุ้นอย่างละเอียดจะเห็นว่า นี่เป็นการทยอยเก็บของเข้าพอร์ตนะจะบอกให้
*เช่นเดียวกับในรายของ KBANK หากมองถึงข่าวสารที่เม้าท์กันปากต่อปาก พอเข้าใจได้ว่า มันเป็นคิวที่หุ้นต้องทะยาน ในเมื่อมีการชงหวานให้ถึงที่ขนาดเนี้ย! คนที่รับไม้ต่อก็จำเป็นต้องโหมโรงให้มันคึกคักไปอีก “โมนิก้า” ถึงเห็นหุ้นกระชากขึ้นมาปิดที่ 201 บาท บวกไป 4 บาท หรือขึ้นไป 2% วอลุ่มอยู่ในระดับ 1.80 พันล้านบาท หากวันนี้ขึ้นต่อไหว เท่ากับเป็นการยืนยันโอกาสไปต่อเปิดกว้างแล้วนะจ๊ะ
*กรณีนี้เทียบได้กับหุ้นพื้นฐานดีอย่าง PTTEP ก่อนหน้านี้เคลื่อนตัวในรูปแบบ W-Shape บนกรอบราคา 110-120 บาทมาระยะหนึ่ง วันนี้ยังมีรูปแบบการเคลื่อนตัวเหมือนเดิมไม่เปลี่ยนแปลง จึงไม่ต้องแปลกใจที่วานนี้หุ้นขึ้นมายืนที่ 116 บาท บวกไป 1 บาท ด้วยมูลค่า 1.59 พันล้านบาท ถือเป็นภาพสะท้อนของนักโหนกระแสได้เป็นอย่างดีว่า ถ้าคิดจะเข้าสุดตัวในช่วงนี้ ต้องเป็นวันที่หุ้นเพิ่งขึ้นแรกๆ นะตัวเอง
*เรื่องนี้เทียบได้กับ TRUE มองในมุมของจังหวะจะโคน “โมนิก้า” ถือเป็นจุดวัดใจนักเล่นอย่างแท้จริง เพราะในช่วง 1 เดือนเคยมีแพทเทิร์นวิ่งอย่างไร วันนี้ยังมีแพทเทิร์นแบบเดิมๆ ไม่มีอะไรสลับซับซ้อน มองแป๊บเดียวก็รู้ได้ทันทีว่า วันนี้น่าจะลุ้นเด้งขึ้นไปหา 7.50 บาทอีกครั้ง เพราะหุ้นยืนใกล้เคียงกับฐานเดิมที่บริเวณ 7 บาท ขณะที่ราคาปิดวานนี้อยู่บริเวณ 7.10 บาท มันเป็นเรื่องที่นักเล่นต้องไปคิดเองว่า จะเอาอย่างไร?
*ส่วนในรายของ GUNKUL นั้นพอเข้าใจได้บางส่วนว่า แก้เกมหุ้นตกหนักด้วยการเปิดแผนซื้อหุ้นคืนด้วยวงเงินที่มากถึง 1 พันล้านบาท ซึ่งมองในแง่ของจิตวิทยาการลงทุนสามารถบิ้วท์เรื่องร้ายเป็นเรื่องดีได้แบบทันใจ วานนี้ถึงเห็นหุ้นวิ่งขึ้นมาปิดที่ 2.94 บาท บวกไป 0.18 บาท หรือขึ้นไป 6.50% ด้วยมูลค่าการซื้อขาย 118 ล้านบาทได้ก็จริง แต่ยังเป็นอะไรที่ชวนให้คิดอีกอยู่ดี เพราะทรงของหุ้นเสียศูนย์ไปเยอะน่ะซี
*ส่วนม้านอกสายตาที่ “โมนิก้า” รู้สึกสนใจเป็นพิเศษในรอบนี้กลายเป็น CKP หลังราคาหุ้นเริ่มกระดกหัวขึ้นอย่างรวดเร็ว ก่อนจะลงเอยที่ระดับ 3.82 บาท บวกไป 0.22 บาท หรือขึ้นไป 6.10% ด้วยมูลค่าการซื้อขาย 80 ล้านบาท มันชวนให้เชื่อว่า หุ้นจะขึ้นไปทดสอบแนวต้าน 4 บาทในไม่ช้า แต่มีข้อแม้ว่า หุ้นต้องวิ่งฝ่าเส้นแนวต้าน 10 วัน 25 วัน 75 วัน และ 200 วัน ซึ่งซอยถี่ยิบอยู่ข้างหน้าให้ได้เสียก่อนพะย่ะค่ะ
*ป.ล. บรรยากาศช่วงนี้เป็นการเฉลิมฉลองเทศกาลสงกรานต์ จึงไม่ค่อยจะมีใครอยากไล่ราคาหุ้นแบบสุดซอย ส่งผลให้ดัชนียังวนเวียนอยู่กับที่ ก่อนจะมาปิดที่ 1,763.22 จุด บวกไป 2.27 จุด ด้วยมูลค่าการซื้อขาย 5.50 หมื่นล้านบาท มันเป็นเหตุกาณ์ที่เกิดขึ้นเป็นประจำทุกปีนะจะบอกให้
โมนิก้าและทีมงาน